ግጭቶች ዳግም እንዳይከሰቱ በየደረጃው ያሉ የፀጥታ ኃይሎች በመናበብና በቅንጅት ሊሰሩ ይገባል
በኢትዮጵያ በተለያዩ ምክንያቶች ዳግም ግጭት እንዳይከሰት በየደረጃው ያሉ የፀጥታ ኃይሎች በመናበብና በቅንጅት ሊሰሩ ይገባል ተባለ።በኦሮሚያና ሱማሌ ክልሎች አዋሳኝ አካባቢዎች ተፈጥሮ በነበረው ግጭት በሰው ሕይወትና ንብረት ላይ ጉዳት ለመድረሱ “እጃቸው አለበት” የተባሉ የሥራ ኃላፊዎች፣ የፀጥታ ኃይሎችና ሌሎች አካላትን ለሕግ ለማቅረብ እየተሰራ መሆኑም ተነግሯል።ጠቅላይ ሚኒስትር ኃይለማርያም ደሳለኝ ዛሬ ከብሔራዊና  ከክልል ደህንነት ምክር ቤቶች፣  ርዕሳነ መስተዳድሮች እንዲሁም ጉዳዩ ከሚመለከታቸው የፌዴራልና የክልል ተቋማት ጋር በአገሪቷ ሠላምና ፀጥታ ዙሪያ መክረዋል።የውይይቱ ዓላማ በአሁኑ ወቅት በአገሪቷ ያለውን የሠላምና ፀጥታ ሁኔታ በመገምገም ግጭቶች ዳግም እንዳይከሰቱ መሥራት በሚቻልባቸው ሁኔታዎች ላይ አቅጣጫ ማስቀመጥ ነው።የብሔራዊ ደኅንነት ምክር ቤት ኃላፊና የመከላከያ ሚኒስትር ሲራጅ ፈጌሳ የምክር ቤቱን የ2010 ሪፖርት ያቀረቡ ሲሆን፤ ክልሎችም በሠላምና ፀጥታ ዙሪያ ዕቅዶቻቸውን አዘጋጅተው በቅንጅትና በተደራጀ መልኩ በጋራ እንዲሰሩ አቅጣጫ ተቀምጧል።ሚኒስትር ሲራጅ ከውይይቱ በኋላ በሰጡት መግለጫ እንዳሉት በየአካባቢው በአውራ መንገዶችና ኬላዎች የሚከሰቱ ግጭቶች በሕዝቦች እንቅስቃሴና ወደ ውጭ በሚላኩ ምርቶች ላይ ጫና እየፈጠሩ በመሆኑ ችግሮቹን በዘላቂነት ለመፍታት መግባባት ላይ ተደርሷል።"መሰል ግጭቶች ዳግም እንዳይከሰቱ ለማድረግ ሁሉም የፀጥታ ኃይሎቻችን በቅንጅት ተናበው ሠላማዊ ማድረግ አለባቸው፤ ይህ መደገም የለበትም በማለት ከመግባባት ደርሰናል" ነው ያሉት።በአገሪቷ በርካታ ቦታዎች ሕገ-ወጥ ሰልፎች ሲካሄዱ መቆየታቸውን ጠቅሰው የአሸባሪ ባንዲራዎችን ጭምር በመያዝ በዜጎች ሕይወትና ንብረት ላይ ጉዳት እንዲደርስ ማድረጋቸውን አንስተዋል።በቀጣይ ሕገ-ወጥ ሰልፎችን ለማስቀረት የተሳሳቱ አካላትን በማስተማር ትክክለኛ ግንዛቤ ይዘው እንዲሄዱ መሥራት እንደሚገባ ገልጸው፤ በምክር ቤቱ የሕግ የበላይነትን የማስከበር ዕቅድ መካተቱን ጠቁመዋል።ከመንግሥት አመራር እስከ ታችኛው አካል የፀጥታ አካልም ሆነ ሌሎች በሰው ሕይወትና ንብረት ላይ ጉዳት እንዲደርስ ያደረጉ አካላት ተለይተው የሕግ ተጠያቂ እንደሚሆኑም አስታውቀዋል።በግጭቱ ሳቢያ ከኦሮሚያና ሱማሌ ክልሎች "የተፈናቀሉ ዜጎች ወደ አካባቢያቸው እንዲመለሱ ለማድረግ በዕቅድ ዝርዝር ጉዳዩ ታይቶ እያንዳንዱ ክልል ያለው የዝግጅት ሁኔታ ተገምግሞ በፍጥነት እንዲመለሱ ከመግባባት ላይ ተደርሷል" ብለዋል ሚኒስትሩ።( ኢዜአ)  